# PRAVILNIK

# O METODOLOGIJI ZA PRORAČUN UŠTEDA ENERGIJE KOJE SU REZULTAT SPROVEDENIH MERA ENERGETSKE EFIKASNOSTI

## ("Sl. glasnik RS", br. 20/2023)

**Član 1**

Ovim pravilnikom propisuje se metodologije za proračun ušteda energije koje su rezultat sprovedenih mera energetske efikasnosti.

**Član 2**

Pojedini izrazi upotrebljeni u ovom pravilniku imaju sledeće značenje:

1) metoda Odozdo-prema-gore (u daljem tekstu: metoda OPG) je postupak izračunavanja ušteda energije nastalih sprovođenjem mere energetske efikasnosti (u daljem tekstu: mera EE), na osnovu matematičkih formula i referentnih vrednosti koje se definišu pojedinačno za svaku meru;

2) metodologija Odozdo-prema-gore (u daljem tekstu: metodologija OPG) je skup ovim pravilnikom propisanih metoda OPG kod kojih se za izračunavanje ušteda energije koriste isti bazični principi;

3) normalizacija je postupak prilagođavanja uštede energije referentnim uslovima;

4) referentni uslovi predstavljaju vrednost nezavisnih činilaca koji utiču na potrošnju energije u referentnoj godini, u odnosu na koje se sprovodi normalizacija uštede energije;

5) referentna godina je godina pre sprovođenja mere EE, u odnosu na koju se posmatra povećanje energetske efikasnosti kao rezultat sprovođenja pojedinačne mere EE;

6) referentna potrošnja energije je potrošnja energije u referentnim uslovima pre sprovođenja pojedinačne mere EE, koja se koristi za poređenje pri izračunavanju budućih ušteda energije;

7) specifična (jedinična) potrošnja energije je pokazatelj energetske efikasnosti koji se izračunava kao odnos energije utrošene za neku aktivnost, izražene u mernoj jedinici za energiju, i merljivog rezultata te aktivnosti izraženog u fizičkoj jedinici (npr. tona čelika) ili činioca koji utiče na potrošnju energije (npr. po domaćinstvu, po automobilu);

8) vek trajanja mere EE je očekivano vreme, izraženo u godinama, u kojem će sprovedena mera EE stvarati uštedu energije;

9) jedinična godišnja ušteda finalne energije - UFES [kWh/(jed×god)] je ušteda energije na godišnjem nivou izražena po jedinici relevantnoj za razmatranu meru EE;

10) ukupna godišnja ušteda finalne energije - FES [kWh/god] je ukupna ušteda energije na godišnjem nivou na strani finalne potrošnje energije koja je ostvarena u okviru neke mere EE;

11) ukupna godišnja ušteda primarne energije - PES [kWh/god] je ukupna ušteda energije na godišnjem nivou na strani primarne potrošnje energije koja je ostvarena u okviru neke mere EE;

12) ukupna godišnja ušteda u emisijama CO2 - CO2 [tCO2/god] je ukupna ušteda emisija ugljendioksida na godišnjem nivou koja je ostvarena u okviru neke mere EE.

Drugi izrazi upotrebljeni u ovom pravilniku, koji nisu definisani u stavu 1. ovog člana, imaju značenje definisano zakonom kojim se uređuju energetska efikasnost i racionalna upotreba energije.

**Član 3**

Po metodologiji OPG, u skladu sa ovim pravilnikom vrši se proračun ušteda energije za sledeće mere EE:

- zamena izvora svetlosti u javnom osvetljenju;

- zamena ili ugradnja sistema osvetljenja u novim ili postojećim stambenim zgradama;

- zamena ili poboljšanje sistema ili ugradnja novog sistema osvetljenja ili dela komponenti osvetljenja u novim ili postojećim komercijalnim i zgradama javno-uslužnog sektora;

- rekonstrukcija toplotne izolacije određenih delova građevinskog omotača (zidovi, krovovi, tavanice, temelji i sl.) i/ili zamena prozora u postojećim stambenim, komercijalnim i zgradama javno-uslužnog sektora;

- rekonstrukcija građevinskog omotača i sistema za grejanje u postojećim stambenim, komercijalnim i zgradama javno-uslužnog sektora;

- zamena opreme za grejanje u postojećim stambenim, komercijalnim i zgradama javno-uslužnog sektora;

- uvođenje nove građevinske regulative za nove stambene, komercijalne i zgrade javno-uslužnog sektora;

- zamena ili ugradnja nove opreme za grejanje vode u postojećim stambenim, komercijalnim i zgradama javno-uslužnog sektora;

- priključak nove ili postojeće stambene, komercijalne i zgrade javno-uslužnog sektora na sistem daljinskog grejanja;

- ugradnja ili zamena uređaja za klimatizaciju nominalne snage manje od 12 kW u novim i postojećim stambenim, komercijalnim i zgradama javno-uslužnog sektora;

- ugradnja solarnog sistema za grejanje potrošne sanitarne vode u novim i postojećim stambenim, komercijalnim i zgradama javno-uslužnog sektora;

- ušteda primarne energije iz postrojenja za kombinovanu proizvodnju toplotne i električne energije;

- zamena voznog parka;

- zamena postojećih ili instalacija novih uređaja za domaćinstvo;

- ugradnja toplotne pumpe;

- zamena postojećeg ili ugradnja novog centralizovanog rashladnog sistema u zgradama javnog sektora i u sektoru industrije;

- zamena postojeće ili instalacija nove kancelarijske opreme;

- ugradnja fotonaponskih panela.

Za mere EE koje nisu navedene u stavu 1. ovog člana proračun ušteda energije zasnovan je na sprovedenom energetskom pregledu, odnosno na izvršenim merenjima, opšteprihvaćenim i priznatim metodama proračuna, inženjerskoj praksi i utemeljenim procenama.

**Član 4**

Godišnja ušteda energije za mere EE iz člana 3. ovog pravilnika izračunava se primenom metodologije OPG koja je data u Prilogu 1 - Metodologija za proračun ušteda energije Odozdo-prema-gore, koji je odštampan uz ovaj pravilnik i čini njegov sastavni deo.

**Član 5**

Jedinična godišnja ušteda finalne energije UFES [kWh/(jed×god)] izračunava se kao razlika specifične (jedinične) potrošnje energije izračunate ili izmerene pre i posle sprovođenja mere EE, uz primenu normalizacije, odnosno postupka prilagođavanja uštede energije referentnim uslovima.

Za izračunavanje jedinične godišnje uštede finalne energije iz stava 1. ovog člana koriste se matematičke formule koje su definisane u metodologiji OPG iz člana 4. stav 1. ovog pravilnika, pojedinačno za svaku meru EE.

Specifična (jedinična) potrošnja energije pre primene mere EE određuje se na osnovu dostupnih podataka o objektu na kome se mera sprovodi ili na osnovu karakteristika uređaja i opreme koji se zamenjuju.

U slučaju nedostatka podataka potrebnih za obračun specifične (jedinične) potrošnje energije iz stava 3. ovog člana koriste se preporučene vrednosti iz Priloga 2. - Preporučene vrednosti za fizičke veličine koje se koriste prilikom proračuna ušteda, koji je odštampan uz ovaj pravilnik i čini njegov sastavni deo.

Propisani vek trajanja pojedinačno za svaku meru EE dat je u Prilogu 1. ovog pravilnika uz opis mere.

**Član 6**

Ovaj pravilnik stupa na snagu osmog dana od dana objavljivanja u "Službenom glasniku Republike Srbije", a primenjuje se od 1. januara 2024. godine.

**Priloge 1 i 2, koji su sastavni deo ovog pravilnika, objavljene u "Sl. glasniku RS", br. 20/2023, možete pogledati** [**OVDE**](http://www.eupropisi.com/dokumenti/SG_020_2023_010.pdf)